## Zakon o izvršavanju Državnog proračuna Republike Hrvatske za 1996. godinu

### NN 9/1996 (1.2.1996.), Zakon o izvršavanju Državnog proračuna Republike Hrvatske za 1996. godinu

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 1996. GODINU**

Proglašavam Zakon o izvršavanju Državnog proračuna Republike
Hrvatske za 1996. godinu, koji je donio Zastupnički dom Sabora Republike
Hrvatske na sjednici 30. siječnja 1996.

Broj: 01-96-234/1

Zagreb, 31, siječnja 1996.

Predsjednik

Republike Hrvatske

**dr. Franjo Tuđman,** v. r.

## **ZAKON**

### **O IZVRŠAVANJU DRŽAVNOG PRORAČUNA REPUBLIKE HRVATSKE ZA 1996. GODINU**

I. OPĆE ODREDBE

Članak 1.

Ovim se Zakonom uređuje način izvršavanja Državnog proračuna
Republike Hrvatske za 1996. godinu (u daljnjem tekstu: Proračun),
upravljanje prihodima i izdacima Proračuna, državnom imovinom i
dugovima te prava i obveze korisnika proračunskih sredstava.

Članak 2.

(1) Proračun se sastoji od bilance prihoda i izdataka te računa
financiranja.

(2) U bilanci prihoda i izdataka iskazuju se porezni i neporezni prihodi
i drugi prihodi i primici od državne imovine te izdaci utvrđeni za
financiranje javnih troškova na razini države na temelju zakonskih i drugih
propisa.

(3) U računu financiranja iskazuju se zaduženja i otplata sredstava
po zaduženjima Proračuna, što je povezano s financiranjem salda
bilance prihoda i izdataka.

II. IZVRŠAVANJE PRORAČUNA

1. UPRAVLJANJE PRIHODIMA I IZDACIMA

Članak 3.

(1) Sredstva Proračuna osiguravaju se proračunskim korisnicima
(u daljnjem tekstu: korisnici) koji su u Posebnom dijelu Proračuna
određeni za nositelje sredstava na pojedinim stavkama.

(2) Korisnici smiju proračunska sredstva koristiti samo za namjene
koje su određene Proračunom, i to do visine utvrđene u njegovu
Posebnom dijelu.

Članak 4.

Korisnici koriste sredstva Proračuna u skladu sa svojim godišnjim
financijskim planom, prema dinamici utvrđenoj tromjesečnim i
mjesečnim planovima.

Članak 5.

(1) Korisnici moraju pri dogovaranju o uvjetima za ispunjavanje obveza
koje se podmiruju iz Proračuna uzimati u obzir ugovorene rokove
plaćanja.

(2) Pri dogovaranju o obvezama nije moguće uzimati u obzir revalorizaciju
obveza, ako to ugovorom nije određeno drukčije.

(3) Korisnici koriste sredstva za plaćanje obavljenih isporuka
robe i usluga. O avansnom plaćanju moguće je dogovoriti se
na temelju prethodne suglasnosti Ministarstva financija, uz primjereno
osiguranje avansnog plaćanja.

Članak 6.

Postupak nabave investicijskih dobara i usluga može se obavljati u skladu
s Uredbom o postupku nabave robe i usluga i ustupanju radova ("Narodne
novine", br. 13/95.) Vlade Republike Hrvatske (u daljnjem tekstu:
Vlada).

2. IZVRŠAVANJE PRORAČUNA

Članak 7.

Proračun se izvršava na temelju tromjesečnih i mjesečnih
planova za izvršavanje Proračuna, u skladu s njegovim likvidnim
mogućnostima.

Članak 8.

(1) Korisnici smiju preuzimati obveze za koje su sredstva namjenski
iskazana u Posebnom dijelu Proračuna ako je njihovo plaćanje
usklađeno s tromjesečnim i mjesečnim planom za izvršavanje
Proračuna.

(2) Iznimno, zbog neusklađenog priljeva sredstava u Proračun
prema tromjesečnim i mjesečnim planovima izdataka, Ministarstvo
financija može izmijeniti dinamiku doznake sredstava pojedinim korisnicima.

Članak 9.

(1) Ministarstvo financija izrađuje tromjesečne i mjesečne
financijske planove izvršenja po korisnicima i izdacima.

(2) Ministarstva koja su nadležna za proračunske korisnike utvrđuju
računske tromjesečne i mjesečne planove izvršenja
izdataka po svojim korisnicima u okviru odobrenih sredstava iz stavka 1.
ovoga članka.

Članak 10.

(1) Korisnici su obvezni Ministarstvu financija dostavljati tromjesečne
financijske planove za izvršavanje Proračuna 15 dana prije početka
tromjesečja.

(2) Korisnici su obvezni Ministarstvu financija, i to do 15. u tekućem
mjesecu, dostavljati prijedlog mjesečnoga računskog plana
za sljedeći mjesec po stavkama utvrđenim tromjesečnim
financijskim planom.

(3) Na osnovi prijedloga mjesečnih računskih planova korisnika,
Ministarstvo financija utvrđuje mjesečni plan izvršavanja proračuna
za sljedeći mjesec te ga dostavlja korisnicima do 25. u tekućem
mjesecu.

(4) Ako korisnik Ministarstvu financija ne podnese prijedlog mjesečnoga
računskoga plana u roku iz stavka 1. ovoga članka, mjesečni
plan za tog korisnika utvrđuje Ministarstvo financija.

Članak 11.

Ministarstvo financija prenosi neutrošena sredstva po pojedinim stavkama
izdataka i mjesečnog plana izvršavanja Proračuna na iste
stavke u plan izvršavanja Proračuna za sljedeći mjesec.

Članak 12.

(1) Izdaci koji nisu predviđeni mjesečnim planom izvršavanja
Proračuna ili izdaci koji zahtijevaju prekoračenje pojedinih
stavki u mjesečnom planu za izvršavanje proračuna (u daljnjem
tekstu: nepredviđeni izdaci) mogu se podmiriti uz suglasnost Ministarstva
financija.

(2) Ministarstvo financija suglasit će se s isplatom izdataka
iz stavka 1. ovoga članka, ako isplate proizlaze iz državnog duga
ili se zasnivaju na drugim obvezama preuzetim zakonom.

(3) Ministarstvo financija suglasit će se s isplatama iz stavka
2. ovoga članka samo ako se isplate podmire dodatnim prihodima ili
uštedama s drugih stavaka u mjesečnom planu izvršavanja Proračuna.

Članak 13.

(1) Ako pojedini korisnik ne bude mogao nepredviđene i nedovoljno
predviđene izdatke podmiriti iz vlastitih ušteda. Vlada može, na prijedlog
Ministarstva financija i nadležnog ministarstva, odlučiti da se
ti izdaci podmire iz ušteda drugih korisnika ili smanjenjem sredstava na
njihovim stavkama.

(2) O podmirenju izdataka iz stavka 1. ovoga članka, Vlada izvješćuje
Sabor Republike Hrvatske (u daljnjem tekstu: Sabor) polugodišnje.

Članak 14.

(1) O korištenju sredstava Tekuće rezerve Proračuna u cijelosti
odlučuje Vlada.

(2) Predsjednik Vlade može raspolagati sredstvima Tekuće rezerve
Proračuna do iznosa od 500,000,00 kuna

(3) Ministar financija može raspolagati sredstvima Tekuće rezerve
Proračuna do iznosa od 100,000,00 kuna.

(4) O korištenju sredstava iz stavka 1., 2. i 3. ovoga članka,
Vlada izvješćuje Sabor tromjesečno.

Članak 15.

(1) Ako se tijekom godine, na temelju propisa, povećava djelokrug
ili nadležnost korisnika, što zahtijeva i povećana sredstva, ili
se osnuje novi korisnik, sredstva za njegove troškove osiguravaju se iz
Tekuće proračunske rezerve.

(2) Ako se tijekom godine, na temelju propisa, smanji djelokrug ili
nadležnost korisnika, što zahtijeva smanjena sredstva, ili se korisnik
ukine, neutrošena sredstva za njegove troškove prenose se u Tekuću
proračunsku rezervu ili na korisnika koji preuzme njegove poslove.

Članak 16.

(1) Devizna sredstva što ih ostvare korisnici uplaćuju se na poseban
račun Republike kod banke u Republici Hrvatskoj.

(2) Radi učinkovitijega korištenja deviznih sredstava, Ministarstvo
financija odredit će banku gdje će se uplaćivati ta sredstva.

Članak 17.

Pogrešno ili više uplaćeni prihodi u Proračun, vraćaju
se uplatiteljima na teret tih prihoda. Rješenje o tomu donosi Ministarstvo
financija.

Članak 18.

(1) Radi pravovremenog obračunavanja i doznačivanja proračunskih
sredstava za 1996. godinu za plaće i druge izdatke, korisnici su
obvezni Ministarstvu uprave dostaviti rješenje o zasnivanju i o prestanku
radnog odnosa službenika i namještenika koji se financiraju iz Proračuna.

(2) Rješenje iz stavka 1. ovoga članka valja dostaviti u roku
od osam dana od dana zasnivanja ili prestanka radnog odnosa službenika
i namještenika.

(3) Odredbe stavka 1. i 2. ovoga članka ne odnose se na Ministarstvo
unutarnjih poslova i Ministarstvo obrane.

Članak 19.

(1) Korisnici ne mogu isplaćivati sredstva za ostala materijalna
prava, osim naknadu troškova prijevoza na posao i s posla, otpremnine,
dnevnice, terenski dodatak, odvojeni život od obitelji i pomoć u
slučaju smrti.

(2) Naknada troškova prijevoza na posao i s posla isplaćuje se
prema stvarnim troškovima prijevoza sredstvima javnog prometa, na temelju
potvrde prijevoznika o cijeni vozne karte ili voznom kartom.

(3) Pravo na pomoć iz stavka 1. ovoga članka ima obitelj
službenika, namještenika i dužnosnika te službenik, namještenik i dužnosnik
u slučaju smrti supružnika, djeteta i roditelja na skrbi.

(4) Visina pomoći iz stavka 3. ovoga članka iznosi tri
prosječne mjesečne plaće isplaćene po djelatniku
u gospodarstvu Republike Hrvatske u prethodna tri mjeseca, prema podacima
koje je objavio Državni zavod za statistiku, a u slučaju smrti supružnika,
djeteta i roditelja na skrbi - jednu prosječnu mjesečnu plaću.

Članak 20.

(1) Ako službenicima, namještenicima i dužnosnicima kojima se sredstva
za plaću osiguravaju u Proračunu prestane radni odnos radi
odlaska u mirovinu, imaju pravo na otpremninu.

(2) Visina otpremnine iz stavka 1. ovoga članka iznosi tri prosječne
mjesečne plaće isplaćene po djelatniku u gospodarstvu
Republike Hrvatske u prethodna tri mjeseca prije umirovljenja, prema podacima
o visini tih plaća koje je objavio Državni zavod za statistiku.

Članak 21.

(1) Do promjene statusa poduzeća Hrvatske ceste njegovi izvorni
prihodi utvrđeni zakonima i drugim propisima prihod su Proračuna.

(2) Do promjene statusa poduzeća Hrvatske ceste sredstva osigurana
u Proračunu za 1996. godinu u glavi 25. razdjelu 065 doznačivat
će Ministarstvo financija izravno na njegov žiro-račun u mjesečnim
obrocima sukladno Programu privremenog financiranja Javnog poduzeća
Hrvatske ceste nakon što ga prihvati Vlada.

Članak 22.

(1) Sredstva osigurana u Proračunu za otplatu ino-kredita za
Hrvatske ceste i Hrvatske željeznice doznačivat će Ministarstvo
financija poslovnoj banci.

(2) Ministarstvo financija zaključit će ugovor sa poslovnom
bankom za izvršenje poslova iz stavka 1. ovoga članka.

Članak 23.

(1) Proračunskim korisnicima osiguravaju se sredstva za obvezno
osiguranje iz članka 70. točke 2., 3. i 4. Zakona o osiguranju
("Narodne novine", br. 9/94.).

(2) Sredstva za naknadu štete na imovini koja nije osigurana prema stavku
1. ovoga članka osiguravaju se u Proračunu i doznačivat
će se proračunskim korisnicima na njihov zahtjev.

Članak 24.

(1) U Proračunu se osiguravaju sredstva za ostvarivanje prava
i obveza iz obveznoga zdravstvenog osiguranja iz članka 51. stavka
1. Zakona o zdravstvenom osiguranju ("Narodne novine", br. 75/93.).

(2) Sredstva iz stavka 1. ovoga članka doznačivat će
se Hrvatskom zavodu za zdravstveno osiguranje na temelju zakonite, pravilne
i točne dokumentacije.

Članak 25.

(1) U 1996. godini u Proračunu se ne osiguravaju sredstva za
obveze propisane odredbom članka 164. stavka 2. Zakona o državnim
službenicima i namještenicima i o plaćama nositelja pravosudnih dužnosti
("Narodne novine", br. 74/94. i 7/95.) i članka 18. stavka
2. Zakona o plaćama službenika i namještenika u javnim službama ("Narodne
novine", br. 74/94.) te se one neće primjenjivati na korisnike
državnog proračuna.

(2) Odredbe stavka 1. ovoga članka ne odnose se na sustav znanosti
i visoke naobrazbe.

Članak 26.

Invalidnine, nadoknade, socijalna skrb i druga osobna primanja, za koja
se sredstva osiguravaju u Proračunu, mogu se povećavati odlukom
Vlade uz potvrdu Sabora, bez obzira na sustav valorizacije tih primanja
utvrđen posebnim propisima.

Članak 27.

(1) Minimalna plaća korisnika iz članka 4. Zakona o osiguranju
sredstava, ostvarivanju prava i načinu isplate minimalnih plaća
i naknada, određenim fizičkim i pravnim osobama ("Narodne
novine", br. 109/93.) iznosi 270,00 kuna.

(2) Sredstva za isplatu plaća iz članka 6. spomenutog Zakona
od 1. siječnja 1996. godine osiguravat će Zavod za zapošljavanje
iz svojih izvornih prihoda na temelju dostavljenih odluka iz članka
5. citiranog Zakona.

Članak 28.

Ovlašćuje se Vlada da donosi odluke o visini dnevnice za službena
putovanja i o visini nadoknada za sve korisnike koji se financiraju iz
sredstava Proračuna i kojima se ti troškovi priznaju u izdatke za
dobra i usluge.

Članak 29.

U 1996. godini u Proračunu se ne osiguravaju sredstva za obveze
propisane Zakonom o zdravstvenoj zaštiti i Zakonom o zdravstvenom osiguranju
("Narodne novine", br. 75/93.), osim za obveze iz članka
47. točke 1., 3., 4., 5., 6. i 14. Zakona o zdravstvenom osiguranju

Članak 30.

(1) Na prijedlog nadležnih ministarstava u 1996. godini Vlada odobrava
programe i djelatnosti udruge građana od interesa za državu.

(2) Ministarstva iz stavka 1. ovoga članka obvezna su izraditi
podrobne programe s namjenama, svotama i dinamikom korištenja sredstava.

(3) O provedbi odredaba stavka 1. i 2. ovoga članka, Vlada izvješćuje
Sabor polugodišnje.

Članak 31.

U Proračunu se osiguravaju sredstva za podmirenje dijela obveza
Republike Hrvatske prema Republičkom fondu mirovinskog i invalidskog
osiguranja radnika Hrvatske, Republičkom fondu mirovinskog i invalidskog
osiguranja individualnih poljoprivrednika Hrvatske i Republičkom
fondu mirovinskog i invalidskog osiguranja samostalnih privrednika Hrvatske.

Članak 32.

(1) Za drugi i treći obrok otplate po osnovi obveze Republike
Hrvatske iz članka 5. Zakona o pretvaranju deviznih depozita građana
u javni dug Republike Hrvatske ("Narodne novine", br. 106/93.),
koji dospijevaju za isplatu 31. prosinca 1995. i 30. lipnja 1996. godine,
Republika Hrvatska izdat će bankama obveznice.

(2) Ovlašćuje se Vlada za utvrđivanje uvjeta za izdavanje
obveznica.

(3) Ovlašćuje se ministar financija za zaključenje ugovora
o izdavanju obveznica iz stavka 1. ovoga članka sa poslovnim bankama.

Članak 33.

(1) Ovlašćuje se Vlada za izdavanje obveznica za obnovu na inozemnom
tržištu kapitala u protuvrijednosti od 1,275.000.000,00 kuna.

(2) Ovlašćuje se ministar financija za zaključenje ugovora
o izdavanju obveznica do svote iz stavka 1. ovoga članka, prema
uvjetima koje utvrdi Vlada.

Članak 34.

(1) Ovlašćuje se Vlada da se može zadužiti na tuzemnom ili inozemnom
tržištu kapitala do svote od 650,000.000,00 kuna, radi refinanciranja kratkoročnog
inozemnog duga, pod uvjetima tržišta kapitala.

(2) Ovlašćuje se ministar financija za zaključenje ugovora
o zaduženju iz stavka 1. ovoga članka.

(3) O korištenju ovlaštenja iz stavka 1. i 2. ovoga članka, Vlada
izvješćuje Sabor polugodišnje.

Članak 35.

Sredstva za razvoj poljoprivrede koristit će se putem Hrvatske
banke za obnovu i razvitak, pod uvjetima koje će propisati Ministarstvo
poljoprivrede i šumarstva na prijedlog Vijeća fonda za razvitak poljoprivrede.

Članak 36.

(1) Sredstva Zavoda za zapošljavanje u svoti od 250,000.000,00 kuna,
koja su plasirana kod poslovnih banaka u Republici Hrvatskoj koristit će
se za socijalno zbrinjavanje i poduzetničku aktivnost razvojačenih
osoba.

(2) Sredstva iz stavka 1. ovoga članka za poduzetničke
aktivnosti koristit će se putem Hrvatske banke za obnovu i razvitak
pod uvjetima koje će propisati Vlada Republike Hrvatske.

(3) Dinamiku sredstava iz stavka 1. i 2. ovoga članka Vlada će
utvrđivati na prijedlog ministra rada i socijalne skrbi i ministra
financija.

Članak 37.

(1) U 1996. godini ne primjenjuju se prava propisana Zakonom o povlasticama
u unutarnjem putničkom prometu ("Naodne novine", br. 27/92.
i 35/93.).

(2) Uredba o povlasticama u unutarnjem putničkom prometu ("Narodne
novine", br. 22/95.) primjenjivat će se i u 1996. godini.

Članak 38.

Ovlašćuje se ministar financija da po potrebi donosi podrobnije
propise o provedbi ovoga Zakona.

Članak 39.

(1) Do donošenja posebnih pravilnika o prihodima ostvarenim obavljanjem
osnovne i druge djelatnosti proračunskih korisnika i u 1996. godini
primjenjuje se Uredba o prihodima organizacija znanosti, prosvjete, kulture,
tehničke kulture i športa te drugih korisnika Proračuna Republike
Hrvatske, ostvarenim obavljanjem vlastite djelatnosti ("Narodne novine",
br. 53A/91.).

(2) Uredba iz stavka 1. ovoga članka odnosi se i na organizacije
socijalne skrbi kojima se sredstva za obavljanje djelatnosti osiguravaju
u Proračunu.

(3) Prihodi iz članka 2. Uredbe iz stavka 1. ovoga članka
uplaćuju se na račun nadležnih ministarstava 10 dana nakon
isteka mjeseca za koji su obavljeni obračun i naplata tih prihoda.

(4) Nadležna ministarstva obvezna su tromjesečno izvješćivati
Ministarstvo financija o ostvarenim i na račune uplaćenim
sredstvima iz stavka 3. ovoga članka te o namjeni njihova korištenja.

Članak 40.

(1) Kapitalne projekte i projekte obnove ratom razrušenih objekata u
zdravstvu, socijalnoj skrbi, pravosuđu, upravi, gospodarstvu, znanosti,
kulturi, školstvu, športu, koji nisu navedeni u Posebnom dijelu Proračuna,
odobrava Vlada na prijedlog nadležnog ministarstva.

(2) Ovlašćuje se Vlada da uštede ostvarene na jednom kapitalnom
projektu preraspodijeli na drugi kapitalni projekt na prijedlog nadležnog
ministarstva.

(3) O korištenju sredstava iz stavka 1. i 2. ovoga članka, Vlada
izvješćuje Sabor polugodišnje.

Članak 41.

(1) Sredstva za kapitalne izdatke doznačivat će se izravno
izvođačima radova i dobavljačima robe.

(2) Sredstva iz stavka 1. ovoga članka doznačivat će
Ministarstvo financija.

Članak 42.

Za obavljenje platnog prometa po uplatnim računima Proračuna,
računima Proračuna i računima korisnika Zavoda za
platni promet naplaćuje naknadu na teret tih računa prema
ugovoru koji će ministar financija zaključiti sa Zavodom za
platni promet.

III. UPRAVLJANJE DRŽAVNOM IMOVINOM I DUGOVIMA

1. UPRAVLJANJE DRŽAVNOM IMOVINOM

Članak 43.

(1) Korisnik koji stječe nekretninu mora pripremiti zemljišnoknjižni
prijedlog i poslati ga Javnom pravobraniteljstvu u roku od 30 dana nakon
stjecanja ako zakonom nije određeno drukčije.

(2) Javno pravobraniteljstvo podnosi zemljišnoknjižni prijedlog nadležnom
sudu.

Članak 44.

(1) Za besplatno stjecanje sredstava, kojih bi vlasništvo ili uporaba
prouzročilo nove troškove, potrebna je suglasnost Ministarstva financija.

(2) Javno pravobraniteljstvo može podnijeti zemljišnoknjižni prijedlog
o upisu nekretnine iz stavka 1. ovoga članka jedino ako je prijedlogu
priložena suglasnost Ministarstva financija.

Članak 45.

(1) Dražava može stjecati udjele u trgovačkim društvima i zadrugama
konverzijom neplaćenih poreza, carina i drugih davanja u postupcima
prisilne nagodbe, u skladu sa Zakonom o prisilnoj nagodbi, stečaju
i likvidaciji.

(2) O stjecanju i raspolaganju udjelima iz stavka 1. ovoga članka
odlučuje Vlada na prijedlog Ministarstva financija.

Članak 46.

(1) Slobodnim novčanim sredstvima na računu Proračuna
upravlja Ministarstvo financija.

(2) Slobodna novčana sredstva moraju biti uložena tako da su
na raspolaganju.

(3) Prihodi od upravljanja slobodnim novčanim sredstvima uplaćuju
se u Proračun.

2. ZADUŽIVANJE I UPRAVLJANJE DRŽAVNIM DUGOM

Članak 47.

(1) Ovlašćuje se Vlada da u ime Republike Hrvatske može davati
jamstva poduzećima u pretežito državnom vlasništvu i županijama do
svote od 2.500.000.000,00 kuna. Vlada se obavezuje svaka tri mjeseca izvijestiti
Sabor o izdanim jamstvima - iznosu i vrsti jamstva.

(2) Jamstva iz stavka 1. ovoga članka odobravaju se na temelju
jamstava prethodno ishođenim od poslovnih banaka.

(3) Ovlašćuje se Vlada da u ime Republike Hrvatske može dati Hrvatskoj
banci za obnovu i razvitak jamstvo na inozemno zaduživanje (uzimanje zajma
u inozemstvu) do iznosa 750.000.000,00 kuna koja sredstva bi se isključivo
koristila za kreditiranje razvojnih projekata obrtnika, malih i srednjih
poduzeća u privatnom vlasništvu.

Članak 48.

Ministarstvo financija daje u promet državne vrijednosne papire i odlučuje
o njihovu prijevremenom otkupu.

Članak 49.

(1) Promet državnim vrijednosnim papirima na tržištu vrijednosnih papira
obavlja se preko posebnog računa.

(2) Sredstva za intervencije pri trgovanju državnim vrijednosnim papirima
na tržištu vrijednosnih papira osiguravaju se u Proračunu i izdvajanju
na račun iz stavka 1. ovoga članka.

(3) Prihodi od kamata za sredstva na računu iz stavka 1. ovoga
članka uplaćuju se na taj račun.

(4) Sredstva na posebnom računu prema stanju na dan 31. prosinca
u tekućoj godini prenose se u Proračun.

IV. NOVČANE KAZNE

Članak 50.

(1) Novčanom kaznom od 7.500,00 do 30.000,00 kuna kaznit će
se za prekršaj odgovorna osoba korisnika Proračuna:

1. ako sredstva Proračuna ne uporabljuje za one namjene za koje
su utvrđena i ako preuzme obveze iznad svote utvrđene u Proračunu
(članak 3. i 4.),

2. ako Ministarstvu financija ne dostavi mjesečni i tromjesečni
plan u propisanom roku (članak 10.),

3. ako devizna sredstva ne uplati na poseban račun banke koju
odredi Ministarstvo financija (članak 16.),

4. ako pravovremeno ne dostavi rješenje o zasnivanju ili prestanku radnog
odnosa službenika, namještenika i dužnosnika (članak 18.),

5. ako sredstva isplati za dobra i usluge protivno članku 19.
ovoga Zakona,

6. ako otpremninu isplati protivno članku 20. ovoga Zakona,

7. ako ne izvijesti Ministasrtvo financija u propisanom roku (članak
39. stavak 4.).

(2) Imovinska korist pribavljena prekršajima iz točke 7. stavka
1. ovoga članka bit će oduzeta na temelju rješenja o prekršaju.

Članak 51.

Novčane kazne i zaštitne mjere iz članka 50. ovoga Zakona
naplaćuju se u roku od 15 dana od dana pravomoćnosti rješenja.

Članak 52.

(1) Rješenja o prekršajima iz kaznenih odredbi ovoga Zakona donosi Porezna
uprava Ministarstva financija.

(2) Postupak o prekršaju pokreće ovlašteni službenik Porezne uprave.
Protiv rješenja može se izjaviti žalba Središnjem uredu Porezne uprave,
u skladu s odredbama Zakona o porezu na dohodak.

(3) O donesenim rješenjima i pokrenutim postupcima iz stavka 1. i 2.
ovoga članka, Vlada izvješćuje Sabor polugodišnje.

Članak 53.

Ovaj Zakon stupa na snagu danom objave u "Narodnim novinama",
a primjenjivat će se od 1. veljače 1996. godine.

Klasa: 400-06/95-01/14

Zagreb, 30. siječnja 1996.

ZASTUPNIČKI DOM SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

Zakon, NN 9/1996-132